In nomine Patris et Filii et Spiritus Sancti. Ego Vacherius, filius comitis Giraldi, dono Deo et beate Marie et Alpensi ecclesie servitoribusque ejus presentibus et futuris pro remedio anime mee et pro anima patrui mei Vacherii et aliorum predecessorum meorum animabus, in perpetuum, tres bulliones in puteo meo in ferro et muria, singulis annis persolvendos, hiis videlicet terminis : in Nativitate Domini primum, in Pascha secundum, in Penthecoste tercium. Hoc donum tali consuetudine facio, sicut et ceteris ecclesiis feci, quatinus sal non vendatur sed ad abbatiam deferatur ad usum proprium abbatie vel grangarium, et etiam tali conditione quod singulis annis in Assumptione beate virginis Marie anniversarium domini Vacherii et antecessorum ejus celebretur. Et ne elemosina ista pravorum perturbatione turbetur, sigilli mei pressione confirmo, et testes idoneos pono Vidonem abbatem de Balerna et Petrum Boiar monachum, Bernardum monachum de Castro Caroli, Thyebaudum conversum de Balerna, Hugonem sacerdotem de Bauma, Petrum de Molli Prato militem, Hubertum militem de Franxino, Humbertum de Laye militem, Petrum de Tysye, Bernaldum filium Rodulphi motarium. Anno ab incarnatione Domini actum est M° CC°.